**Informatīvais ziņojums**

**“Par nekustamo īpašumu atsavināšanu Rīgas pilsētas teritorijā valsts aizsardzības vajadzībām”**

Aizsardzības ministrija (turpmāk – AM) ir sagatavojusi izskatīšanai Ministru kabineta sēdē informatīvo ziņojumu “Par nekustamo īpašumu atsavināšanu Rīgas pilsētas teritorijā valsts aizsardzības vajadzībām” (turpmāk – ziņojums).

Ziņojuma mērķis ir saņemt Ministru kabineta konceptuālu atbalstu nekustamā īpašuma atsavināšanai Sabiedrības vajadzībām nepieciešamā nekustamā īpašuma atsavināšanas likumā un Publiskas personas mantas atsavināšanas likumā noteiktajā kārtībā, lai nodrošinātu militārā objekta – bāzes Krustabaznīcas ielā, Rīgā – attīstību un drošības zonas paplašināšanu.

Ziņojums izstrādāts, ievērojot Ministru kabineta 2003. gada 29. aprīļa noteikumu Nr. 236 “Aizsardzības ministrijas nolikums” 4.4.1 punktu, kas paredz uzdevumu Aizsardzības ministrijai plānot Nacionālo bruņoto spēku (turpmāk – NBS) vidēja termiņa un ilgtermiņa spēju, tajā skaitā infrastruktūras attīstību.

**Situācijas raksturojums**

Saskaņā ar AM un NBS izstrādāto militārās bāzes Krustabaznīcas ielā, Rīgā attīstības plānu valsts īpašumā AM valdījumā nepieciešams pārņemt esošajai bāzes teritorijai pieguļošu īpašumu Krustabaznīcas ielā 9A, Rīgā. Minētais nekustamais īpašums AM nepieciešams saistībā ar bāzē dislocēto NBS vienību plānoto attīstību un bāzes drošības teritorijas paplašināšanu.

Aizsardzības ministrijai nepieciešamais nekustamais īpašums sastāv no zemes vienības ar kadastra numuru 0100 091 0221 (Rīgas pilsētas zemesgrāmatas nodalījuma numurs 2162) un uz tā esoša būvju īpašuma ar kadastra numuru 0100 591 0109 (Rīgas pilsētas zemesgrāmatas nodalījuma numurs 100000076940).

Zemes vienība ar kadastra numuru 0100 091 0221 atrodas Rīgas pilsētas pašvaldības īpašumā. Pamatojoties uz 2011. gada 30. maija zemes nomas līgumu Nr.RD-11-726-lī uz zemes gabalu līdz 2023. gada 30. maijam nostiprinātas sabiedrības ar ierobežotu atbildību “Īre” (nodokļu maksātāja kods 40003534200) nomas tiesības, jo SIA “Īre” piederošs būvju īpašums (kadastra numurs 0100 591 0109) ir saistīts ar pašvaldībai piederošo zemes īpašumu. Nomas līgums ir ierakstīts zemes grāmatā. Atbilstoši Civillikuma 2174. panta pirmajam teikumam, Aizsardzības ministrija pēc zemes īpašuma pārņemšanas savā valdījumā ievēros uz to nostiprināto nomas līgumu līdz zemes nomas līguma termiņa beigām, vai līdz brīdim, kad SIA “Īre” piederošais būvju īpašums tiks nodots Aizsardzības ministrijas valdījumā, tādējādi zaudējot nepieciešamību slēgt zemes nomas līgumu, jo abi īpašumi būs nodoti Aizsardzības ministrijas valdījumā.

Saskaņā ar Nekustamā īpašuma valsts kadastra informācijas sistēmas datiem zemes vienībai ar kadastra numuru 0100 091 0221 noteikti šādi apgrūtinājumi:

* ekspluatācijas aizsargjoslas teritorija gar pazemes siltumvadu, siltumapgādes iekārtu un būvi (0,0391 ha);
* ekspluatācijas aizsargjoslas teritorija gar elektronisko sakaru tīklu gaisvadu līniju;
* aizsargjoslas teritorija gar gāzesvadu ar spiedienu;
* aizsargjoslas teritorija gar elektronisko tīklu gaisvadu līniju (0,1226 ha).

Zemes vienībai noteikti šādi lietošanas mērķi:

* komercdarbības objektu apbūve (0,2123 ha);
* noliktavu apbūve (1,8901 ha);
* transporta līdzekļu garāžu apbūve (0,1916 ha);
* rūpnieciskās ražošanas uzņēmumu apbūve (0,0217 ha).

Būvju īpašums ar kadastra numuru 0100 591 0109, pamatojoties uz 2001. gada 1. februāra līgumu par SIA “Īre” dibināšanu, atrodas SIA “Īre” īpašumā un sastāv no 19 (deviņpadsmit) nedzīvojamām ēkām un būvēm. Būvju īpašums ir saistīts ar Rīgas pilsētas pašvaldībai piederošu zemes vienību Krustabaznīcas ielā 9A, Rīgā ar kadastra numuru 0100 091 0221. Būvju īpašuma atsavināšana tiks veikta saskaņā ar Sabiedrības vajadzībām nepieciešamā nekustamā īpašuma atsavināšanas likumā noteikto kārtību.

**Priekšlikumi turpmākajai rīcībai**

Aizsardzības ministrija lūdz atbalstīt nekustamā īpašuma (zemes vienības ar kadastra numuru 0100 091 0221 un uz tā esošā būvju īpašuma ar kadastra numuru 0100 591 0109) Krustabaznīcas ielā 9A, Rīgā atsavināšanu valsts aizsardzības vajadzībām. Minētie nekustamie īpašumi Aizsardzības ministrijai nepieciešami, lai nodrošinātu militārā objekta – bāzes Krustabaznīcas ielā, Rīgā – attīstību atbilstoši objektā dislocēto Nacionālo bruņoto spēku vienību plānotajai attīstībai, kā arī bāzes drošības zonas paplašināšanai.

Pēc Ministru kabineta konceptuālā lēmuma pieņemšanas Aizsardzības ministrija uzsāks nekustamā īpašuma daļas – būvju īpašuma – atsavināšanas procedūru Sabiedrības vajadzībām nepieciešamā nekustamā īpašuma atsavināšanas likumā noteiktajā kārtībā un attiecīgi nekustamā īpašuma – zemes īpašuma – atsavināšanu Publiskas personas mantas atsavināšanas likumā noteiktajā kārtībā.

Plānotās darbības (valdītāja maiņas reģistrācija zemesgrāmatā) Aizsardzības ministrija veiks tai piešķirtā ikgadējā budžeta ietvaros no budžeta programmas 33.00.00 “Aizsardzības īpašumu pārvaldīšana”.

Ministru prezidenta biedrs,

aizsardzības ministrs A. Pabriks

Valsts sekretārs J. Garisons

L. Riekstiņa, 67335154

Liene.Riekstina@mod.gov.lv